Modesto.gal - Parte 140\nRyanair xa está en Compostela\nData de publicación Martes, 11 de Xaneiro de 2005\nNon hai comentarios en Ryanair xa está en Compostela\nConfirmouno na TV oficial do reino (de Galicia) o conselleiro de Cultura, Turismo e etcéteras, Jesús Pérez Varela (non sei por que Beiras tiña a teima de chamarlle “pequeno Goebbels”). A partir de agora, poderemos voar a Londres por 3 euros. Unha boa nova, tanto para María como para Maricarmen Mella, aínda que supoño que esta última seguirá viaxando en primeira clase coa aeroliña (non federal) máis cara que haxa…\nData de publicación Luns, 10 de Xaneiro de 2005\nNon hai comentarios en Rebaixas?\nQue pasa? É que só Google se pode decorar para conmemorar distintas datas sinaladas? Esta foi a imaxe do día da Terra, o 22 de abril:\nPois aquí tamén se han celebrar as “festividades importantes”, como as rebaixas, neste caso. Non sei cal será a próxima… Admítense suxestións.\n…E nós sen sabelo\nData de publicación Domingo, 9 de Xaneiro de 2005\nNon hai comentarios en …E nós sen sabelo\nAsí que El Correo Gallego é o xornal máis influínte de Galicia. Mágoa que teñan o servidor de Galicia Hoxe caído…\nActualización (10/1/2005, 23:13h): a web de Galicia Hoxe xa funciona. Nunca é tarde… Saúdos a Pili e Natalia.\nNon hai comentarios en ModestoWebRadio\nUn día destes (quizais mañá) poñerei a funcionar a marabillosa ModestoWebRadio online, que xa estiven probando esta tarde. Podedes imaxinar a inmensa calidade da música que soará por esas ondas virtuais. Iso si, só vai estar activa durante algunhas horas, e unicamente as fins de semana, que é o que me permite a miña conexión a Internet…\n← Entradas seguintes 1 … 139 140 141 … 143 Entradas anteriores →


III Debate sobre o Estado da Ilustración - AGPI - Asociación Galega de Profesionais da Ilustración\nAGPI - Asociación Galega de Profesionais da IlustraciónhistoricoIII Debate sobre o Estado da Ilustración\nIII Debate sobre o Estado da Ilustración\nPosted on 5 Marzo, 2015 18 Xaneiro, 2018 by admin\nCartel deseñado por Bernal Prieto\nEste ano, o Debate sobre o Estado da Ilustración, organizado pola AGPI, móvese do lugar das anteriores edicións, Santiago de Compostela, para recalar na cidade de Ourense. O obxectivo é, a un tempo, promover actividade da asociación noutras zonas da xeografía galega, e, ademais, implicar tamén os alumnos/as (e con eles o profesorado) das escolas de arte, buscando que a concienciación sobre os problemas e necesidades da profesión chegue aos propios estudantes antes mesmo de se enfrontaren á realidade laboral. A actividade, como de costume, é gratuíta e aberta a todo o público interesado.\nEste terceiro Debate sobre o Estado da Ilustración discorrerá baixo o lema «Da ilustración tamén se vive», e terá lugar no salón de actos da Escola de Arte e Superior de Deseño Antonio Faílde (Avda. da Universidade, 18, A Cuña, 32005 Ourense) o xoves 19 de marzo, de 11:30 a 13:30 h. Os convidados serán os ilustradores Xosé Cobas, Miguel Robledo e Pinturero, moderados pola tamén ilustradora Irene Sanjuán. Entre outros temas tratarase acerca do mercado global, a promoción do ilustrador, os perigos do traballo especulativo, as posibilidades da autoedición ou a vixencia do asociacionismo.


O Premio Galicia de Fotografía Contemporánea 2016 presenta as súas bases • Vítor Nieves\nby Vítor Nieves · 20/07/2016\nConvócase unha nova edición do certame fotográfico que presentará este venres 22 de xullo no Centro Galego de Arte Contemporáneo (CGAC) en Compostela. A partires dese día fica aberta a recepción de dossieres de proxectos fotográficos até o 15 do setembro.\nO Premio Galicia de Fotografía Contemporánea ten unha dotación de 10.000 € para un único proxecto fotográfico que elixirá o xurado composto por expertos do mundo da fotografía e da arte. A dotación adícase á produción dunha exposición que itinerará durante 2 anos e á edición dun libro con distribución en librarías especializadas.\nEste proxecto, impulsado polo festival Outono Fotográfico, e co patrocinio da Xunta de Galicia e a Deputación de Lugo, chega neste ano á súa 4ª edición. Tanto as exposicións como os libros de cada ano, teñen contribuido a dar un espaldarazo a autores e autoras así como a xerar produtos culturais que dignifican a fotografía en clave contemporánea no noso país.\nNas anteriores edicións premiaronse traballos como “Renacer” de Eva Díez, “Rururbania Salnés de Jose Romay, “Le Cirque Noir” de Berto Macei, e “Posesións para un esquecimento” de Daniel Díaz Trigo.\nNa presentación estarán os representantes dos apoios institucionais Anxo Lorenzo, Secretario Xeral de Cultura da Xunta de Galicia, e Pilar García Porto, Deputada delegada de Cultura, Artesanía e Deseño de Deputación Provincial de Lugo. Así como Xosé Lois Vázquez, director do festival internacional de fotografía Outono Fotográfico e Vítor Nieves, coordinador do Premio Galicia de Fotografía Contemporánea.\nAs bases estarán dispoñíbeis en www.outonofotografico.com


Asus B1M: un proxector compacto e sen fíos - Código Cero - Diario Tecnolóxico de Galicia\nAsus B1M: un proxector compacto e sen fíos\nPara os profesionais que queiran levar un proxector de vídeo para realizar presentacións sen complicarse con cables e sen ter que cargar cun voluminoso dispositivo temos agora o Asus B1M, un proxector LED capaz de xerar unha imaxe de 51 polgadas a só 1 metro de distancia (podendo chegar ata as 153 polgadas a 3 metros de distancia), cunha resolución de 1.280 x 800 píxeles e un brillo de 700 lúmenes, capaz de recibir os contidos a amosar a través de Wi-Fi dende dispositivos con Windows, Android e iOS, coa vantaxe adicional de poder empregar dispositivos móbil como mando a distancia para presentacións e reprodución de arquivos. Este proxector tamén consegue acenderse en só 5 segundos e ten un apagado instantáneo (sen precisar a que arrefríe).\nPara completar este dispositivo temos que conta cun lector de tarxetas SD e conectividade USB (dende os que reproduce os formatos máis populares de imaxes, audio e vídeo, e incluso documentos PDF, PowerPoint, Excel, Word e texto), integra 2 altofalantes de 2 W e entradas de vídeo composto, VGA e HDMI. Mide 175 x 44,5 x 139 milímetros e ten un peso neto de 900 gramos. O seu prezo é de 639 euros.\nO Asus B1M destaca polo seu deseño compacto


Castro da Subidá - Wikipedia, a enciclopedia libre\nCoordenadas: 42°22′57.05″N 8°42′32.96″O / 42.3825139, -8.7091556\nEntre San Xurxo de Mogor e San Xián de Marín\n3 ou 4 ha.\nO castro da Subidá está situado entre os lugares de Cidrás e As Sete Espadas, no alto da Porteliña, entre as parroquias de San Xurxo de Mogor e a de San Xián, sobre o val do Lameira cara ao nordeste e sobre o o val de Bagüín cara ao oeste. A denominación máis habitual é "Subidá", aínda que ás veces tamén se lle chama "castro da Porteliña". Nalgún caso pode aparecer escrito "Suvidá" ou incluso "Sividá", o que sería máis correcto etimoloxicamente, dado que topónimo procede do latín civitatem .\nConsidérase que tería 3 ou 4 ha de superficie, aínda que este dato débese máis que nada a unha apreciación superficial e non a unha constatación arqueolóxica demostrada. Ten unha pequena croa ou acrópole de planta ovalada, con dous promontorios rochosos situados nos extremos norte e sur desta croa. Na bibliografía ás veces menciónase que estes promontorios formarían parte das defensas, a maneira de "torres" medievais. No sitio aparecen tamén varios petróglifos, algúns deles da idade de bronce, outros de cronoloxía indeterminada e outros do século XX, realizados polo curioso personaxe marinense Xosé Meijón. Outro dos factores que aportan importancia a este castro é o feito de que nel aparecesen varios cuncheiros, polo menos dous na ladeira oeste e un na ladeira leste. Algúns destes restos foron recollidos polo arqueólogo Antonio de la Peña Santos e foron estudados polo profesor de prehistoria e antropoloxía da Universidade de Santiago Xosé Manuel Vázquez Varela.\nAs vivendas castrexas esténdense sobre todo pola ladeira leste, e baixo delas hai os restos dun cuncheiro, se ben esta zona está alterada por varias canteiras para a extracción de pedra e outras obras menores, como un depósito de augas soterrado. Esta ladeira foi sondada a comezos da década de 1980 por Emilio Moledo Pérez e José Carlos Pascual Vázquez. Na década de 1990 a zona foi danada por un desterro feito pola Deputación de Pontevedra na ampliación da estrada EP-1201. Entre maio de setembro de 2011 foi escavado de novo e restauráronse varias estruturas de habitación. No Museo de Pontevedra poden verse algúns dos materiais de bronce aparecidos no castro.\n↑ En Galicia os castros que reciben un nome procedente de civitatem adoitan ser monumentos de especial importancia xeográfica, histórica ou arqueolóxica, onde os numerosos restos visibles en superficie deixaron unha pegada importante na memoria colectiva campesiña.\n↑ MOLEDO PÉREZ, E. e PASCUAL VÁZQUEZ, J. C. 1982. «Nuevos materiales procedentes del Castro a Subidá (Marín)», El Museo de Pontevedra, XXXVI, páxs. 289-298 (ISSN 0210-7791).\nCastro da Subidá na páxina web colaborativa Patrimonio Galego.\nTraído desde «https://gl.wikipedia.org/w/index.php?title=Castro_da_Subidá&oldid=5084627»\nA última edición desta páxina foi o 7 de marzo de 2019 ás 17:23.


A Rúa conta co distintivo de "Concello Emprendedor"\nInicio/Última hora/A Rúa conta co distintivo de “Concello Emprendedor”\nO conselleiro de Economía, Empresa e Innovación, Francisco Conde reuniuse cos alcaldes da Rúa, Álvaro Fernández e Leiro Francisco Fernández\nReunión telemática do conselleiro de Economía co alcalde da Rúa, Álvaro Fernández.\nCo principal obxectivo de avaliar diferentes vías de colaboración para impulsar o tecido empresarial dos concellos, o vicepresidente económico e conselleiro de Economía, Empresa e Innovación, Francisco Conde, reuníase esta semana cos alcaldes dos municipios ourensáns da Rúa, Álvaro Fernández, e Leiro, Francisco José Fernández.\nNestes encontros, Conde destacou as oportunidades que ofrece a futura Lei de reactivación –que se encontra actualmente en fase de tramitación no Parlamento de Galicia– para “atraer novas iniciativas empresariais cara aos concellos galegos e impulsar o emprendemento, avanzando na simplificación administrativa e facilitando os investimentos, ao tempo que se achegan as máximas garantías xurídicas, urbanísticas e ambientais para contribuír á consolidación do tecido empresarial galego”.\nO alcalde de Leiro, Francisco José Fernández e o conselleiro de Economía, Empresa e Innovación, Francisco Conde.\nUnha das medidas recollidas na normativa que se está a tramitar é precisamente o impulso da figura dos Concellos Emprendedores, un distintivo co que contan tanto A Rúa como Leiro, que comparten coa Xunta a necesidade de “levantar as barreiras ao investimento empresarial para estimular a actividade económica e facilitar os trámites administrativos”.\nPara ser Concello Emprendedor é necesario comprometerse a proporcionarlles ás empresas e aos emprendores máis simplificación administrativa (bonificacións de ata o 95 % no IBI, IAE e ICIO para aqueles proxectos que impliquen nova implantación ou ampliación de empresas xa existentes); máis facilidades de acceso a solo industrial (concesión das licenzas de obra maior nun prazo máximo de 30 días naturais dende que dispoñen de todos os informes); e máis incentivos fiscais (bonificacións e incorporación do dereito de superficie para favorecer o acceso a solo empresarial no municipio).\nA futura Lei de reactivación, tal e como subliñou Conde, “permitirá seguir avanzando neste eido, promovendo un cambio de cultura administrativa para lograr a máxima axilización. O obxectivo é achegar unha resposta áxil para facilitar a actividade económica, dando resposta aos novos retos aos que se enfronta Galicia”, dixo o conselleiro.\nA Rúa alcalde comarca concello economía emprendedor noticias O Barco provincia reunión Valdeorras


Novas infraestruturas e concienciación, deberes para evitar a escaseza de auga\nA escaseza de choivas destes meses devolveu á actualidade a pantasma da seca. As últimas choivas non fixeron que os encoros recuperasen os niveis perdidos e a previsión meteorolóxica non é boa. Álvaro Francisco Morote, experto da Universitat de València, estudou esta situación antes da pandemia e reitera que hai que actuar na concienciación mais tamén na creación de infraestruturas que fagan ser menos dependente do tempo atmosférico.\nphoto_camera O encoro de Eiras, situado no municipio de Fornelos de Montes, é un dos que abastece a área metropolitana de Vigo (Foto: F. Gutierrez).\nA Xunta da Galiza activou o pasado 7 de febreiro o nivel de prealerta de seca en 12 sistemas de explotación da Demarcación Hidrográfica Galiza-Costa e reuniu, tres días despois, por primeira vez este ano a Oficina da Seca. Desta xuntanza, na que participaron varios departamentos do Goberno galego, saíu a conclusión de que a solución ao problema da falta de auga viría da man das precipitacións. Porén, as choivas que caeron estes días pasados non foron quen de compensar un outono e un inverno moi secos.\nO investigador do Departamento de Didáctica das Ciencias Experimentais e Sociais da Universitat de València Álvaro Francisco Morote Seguido realizou entre os anos 2016 e 2018 un estudo no que analizou os efectos das secas, a súa mitigación e a vulnerabilidade fronte a este risco na Demarcación Hidrográfica de Galiza-Costa. O traballo, presentado a mediados de 2019, recollía a situación de seca de 2017, unha das peores, segundo este profesor, "dos últimos cen anos". En conversa con Nós Diario, non descarta que se repita esa circunstancia ou mesmo que empeore, converténdose "nunha situación estrutural".\n"Non polo feito de estar nun clima atlántico significa que non haxa secas, sempre houbo e os datos están aí", lembra Morote, "a cuestión está en que non é un territorio adaptado na actualidade á seca", engade.\nFalta de concienciación e infraestruturas\nNa súa análise, alerta da percepción errónea que existe de que "sempre haberá auga, cando non é certo". Por este motivo apunta á importancia das campañas de sensibilización "que cambien a visión da poboación e impliquen as Administracións". Tamén bota en falta a preparación de infraestruturas para os casos de seca. "Que alternativa hai cando secan os encoros?", pregúntase este investigador. Para Morote "a Galiza non está adaptada aos efectos do cambio climático".\nOutras zonas do Estado español con peores índices de precipitacións levan anos adaptándose á falta de choivas. "Implica apostar por outros recursos hídricos complementarios", como é o caso "das augas urbanas que se depuran e volven ao ciclo para o seu uso en xardíns ou mesmo para o rego agrícola".\nEntende que "é polémico" mais "debería comezar a pensarse en sistemas alternativos como poderían ser as plantas desalinizadoras". Para Morote, "a Galiza non debería depender da auga da choiva". Di que non é unha decisión doada, ao seren unhas instalacións "custosas e que se empregarían cada certo tempo, cando hai necesidade".\nOutra das eivas que detectou este profesor é que "os encoros para abastecemento de auga á poboación son moi pequenos". Pon como exemplo o de Eiras, que realiza o subministro a toda a área metropolitana de Vigo e "so ten unha capacidade de 22 hectómetros cúbicos".\nControl do gasto e a eficiencia\nNa Galiza non está implementado un sistema de contadores de telelectura da auga co cal poder constatar o nivel de gasto de auga por vivenda e detectar calquera caso de perda. A maiores, Morote indica que hai que controlar "a eficiencia da rede de abastecemento".\nEste tema apuntouno no seu momento a Nós Diario o fundador da asociación de comunidades de augas Coxepo Rafael Carrera, que se queixaba do baixo control do servizo que dan as empresas privadas aos concellos.\n"De cada 100 litros que se distribúen polas canalizacións chegan ao domicilio menos de 80", segundo Morote. Os datos, para este profesor, poderían ser peores e estar "en realidade nun 50% ou 60% de eficacia". A razón destas perdas viría da "falta de actualización das tubaxes que son antigas".\nauga seca encoro


Vive a maxia do circo en Cidade Imaxinaria o vindeiro 24 de agosto | Cidade da Cultura\nCabezudos con rodas, ollos que voan, marionetas de carne e óso, magos que non saben facer maxia, titiriteiros, zancudos, pallasos, malabaristas… O vindeiro sábado 24 de agosto vive a maxia do circo a través de Cidade Imaxinaria, todo un día cheo de espectáculos, xogos e obradoiros ao aire libre para toda a familia.\nDe 11:30 a 21:30 horas, e da man de “zancudos”, pallasos, equilibristas e malabaristas; nenos e non tan nenos adentraranse nun mundo de fantasía da man duns cursiosos personaxes a bordo de Velocíclopes e dos bailes do noso particular Moulin Rouge. Tras resolver os máis de cincuenta xogos ópticos, de habilidade e enxeño que propón Colors de Monstre, os asistentes poderán perderse polo Garabato de Xogos, demostrar quen é o máis forzudo no High Striker ou o máis rápido do lugar tras participar en Ordeña a vaca.\nAprendizaxe e diversión non están reñidos tal e como comprobarán os nenos que se acheguen ata os fogóns da Cociniña Sabrosa, na que converterse nun auténtico chef e convidar a toda a familia a comer; ou os que elixan achegarse ao Pke Spa, onde descubrir o poder da aromaterapia e cromoterapia. Os máis hábiles coas mans terán o seu oco no mundo de Balloon Comunication, onde crear todo tipo de personaxes con globos; e poderán crear os sombreiros máis divertidos da man de Paul Henri Jeannel e o seu Chapeau Magique.\nO Gaiás acollerá novos espectáculos para toda a familia onde a maxia será protagonista. Mans que cantan, ollos que voan e metais que flotan serán os protagonistas do Teatriño máxico, mentres que en Teatrino dei Piedi os pés de Verónica González converteranse nunhas auténticas marionetas de carne e óso. Humor e maxia mestúranse en Sin Sin Calcetín, onde o público tratará de axudarlle ao mago Fran Qué a ensinarlle ao seu amigo Luigi algún que outro truco.\nE un ano máis, teatro e cine estarán presentes na praza exterior do Gaiás a través da caravana da Señorita Lupierre, un pequeno carromato no que tres cómicos mesturarán medo e humor nos Contos para escagarriñarse, o teatro sobre rodas Sie7e ou a sala de cine máis pequena do mundo: Puck Cinema.\nUn amplo abano de actividades que contará ademais con postos de comida que nos devolven ás feiras de antes, espectáculos itinerantes, música en directo e ata un fotomatón no que inmortalizar unha nova Cidade Imaxinaria.\nSantiago de Compostela, 06 de Agosto de 2013


Apuntamentos e outras lerias persoais sobre Fernández e Morales | El Eco del Bierzo\nApuntamentos e outras lerias persoais sobre Fernández e Morales\nPublicado por B. Taboada el 28 enero, 2017 0 Comentarios\nD. José A. Balboa de Paz:\nPaisano -canto a cacabelense – do persoeiro da nosa comarca, debulla as calidades esenciais do brigadier: “resposta aos principios ideolóxicos do rexionalismo (político, en xeral) e aos principiais trazos dos escritores do Rexurdimento do século XIX: democracia e progresismo, promoción da dignidade cultural e lingüística e fomento da conciencia e identidade”. Noutro canto, declárase ou deixa entrever o seu laicismo nas súas actitudes.\nO noso singular e sobranceiro personaxe sentíase honrado por redactar en dialecto berciano. Mantiña que na transcrición deste xeito de falar se baseaban as súas creacións. Por outra banda, esta peculiariedade había que atopala no Bierzo baixo (ou central, xustamente na contorna de Cacabelos), logo que o idioma vulgar e culto ía galeguizándose (a medida que nos encamiñabamos cara ó occidente) e se castelanizaba segundo nos trasladabamos en dirección surleste. Esta tese artellábase nun contexto no que, ao explicar esta teoría propia máis polo miúdo, recoñecía que o berciano dimanaría do dialecto galego sendo, por conseguinte, un subdialecto de seu. Coido que non estaría de sobra e aclararían conceptos unhas novas pescudas sobre idiomas preponderantes coma o español, nomeadamente, en relación coas outras linguas ou dialectos da península ibérica, na consideración máis ampla dos condicionantes históricos no século XIX.\nUnha nota decisiva do noso senlleiro home insírese na súa teima polos alicerces que consolidara ao longo da súa crianza, circunstancia que amosaba cunha soidade e devecemento radical pola súa vila do Cúa. Sempre volvía a ela, como se quixera que a súa “morriña” tivese una compensación de tipo psicolóxico e humano. A anécdota ou casualidade de que -no día do seu pasamento – “ficase accidentalmente en Cacabelos” non é un dato aleatorio, senón o seu desexo habitual.\nA tarefa literaria do vate –“xuncido aos seus lares” – quedou esquecida durante varias décadas e rescatada posteriormente ata un punto de simple conservación. E unha destas épocas de escurecemento coincidiu co remate do século XX (intre no que nin os manuais ao uso de escolmas literarias galegas adoitaban dedicarlle e procurarlle un oco dunhas poucas liñas). E mesmo a maioría dos entendidos na lingua da Rosalía non eran proclives a aceptar os seus méritos intelectuais e líricos, fóra de contados expertos. Porén, nos derradeiros anos si que se tratou de fomentar a lembranza do escritor estremeiro e dar un pulo obrigado á súa memoria, rehabilitando as súas diversas achegas e poemas. E evidenciouse que o labor que lle incitou levar a termo o frenólogo D. Mariano Cubí i Soler tería que completarse, ao meu xuízo, noutros eidos: toponimia, onomástica, aspectos privativos dos nosos ancestros…\nA súa obra: notas a subliñar.\nDe todos os epítetos empregados co obxecto de acoller o recopilatario lírico de Fernández e Morales fai falla comezar polos dous máis concluíntes: romántico e realista. O poeta transmite, sen dúbida, sensacións e caracteres comúns ao movemento romántico: descrición dunha atmosfera ou clima que acouga sentimentos, emocións…, preferencia polos elementos naturais (flora, fauna, paisaxes…), hiperbolización de situacións específicas…\nNesta cuestión é de crer que os traballos de campo “verbo a dialectoxía ancaresa” non acadan mesmo no presente -nin de lonxe – o seu máximo desenvolvemento. De certo, na miña valoración avaliativa do feito e tarefa neste senso espallada polo profesor Fernández Rei -que é na súa intencionalidade moi valiosa e de gabar -, a comparación entre as verbas artelladas e axeitadas polo noso home de prol e a maneira de comunicación na serra luguesa desvela unha semellanza nunha morea de vocábulos.\nOutra teima que me vén á mente e me asombra ás veces refírese á autoconfesión do militar, admitindo e aceptando a acusación de servirse de esaxeracións e outras técnicas co gallo de impresionar ás xentes nas súas narracións. A verdade é que o seu dominio da gramática, do formalismo, a súa habilidade no seo da métrica e a rima e, así mesmo, dos recursos ligados a esta arte permite que os adapte e manexe coma un mestre. Se ao anteriormente dito o acompañamos coa utilización que realiza da retranca encoberta, a guisa de sarcasmo e sinal dunha rebeldía social conxénita en lances illados, entenderemos o proceder do “cantor do fermoso e paradisíaco xardín do Bierzo”.\nAs sabias ensinanzas ao respecto de Anxo Angueira:\nEste coidadoso investigador e rescatador do prestixioso xeneral berciano incide, da mesma maneira cá unanimidade de especialistas, en remarcar unha nota constante na obra de Fernández e Morales: o costumismo. Este tópico provén do que podería identificarse como cerne temático e psicosocial da súa perspectiva ideolóxica: as tradicións (o fiandón, as festividades, as celebracións, as romarías, as manifestacións devocionais, as vodas, as loitas nas regueifas…). E iso sen desprezar os xogos (baralla, chapas, bólos, cocha…) ou os hábitos polo que atinxe aos traballos estacionais do labrego (a vendima, a sega…) e a gastronomía doméstica.\nPara rematar os asuntos abordados, é necesario priorizar o apartado da antropoloxía cultural. Sen dúbida, nas xuntanzas do pobo e nas exteriorizacións enxebres se comprenden crenzas, valores e procederes que se corresponden indirectamente cos soportes ou intereses, que fornecen e reforzan a convivencia “acotío” e xogan o rol de cerna ou pezas de sostemento das estruturas comunitarias. Dito noutro rexistro: “a nosa xentiña é tan española como alén do Manzanal, pero… ten un aquel tan enxebre!”\nAnterior: ‘El C. D. Ponferrada Femenino termina con derrota la primera vuelta.’\nSiguiente: ‘El C. B. Bembibre P. D. M. dio la contienda por finiquitada a lo largo del primer intervalo y, cuando pretendió reaccionar en el segundo y parte del tercer cuarto, se encontró enfrentado a una misión imposible.’


Raymond Kurzweil - Wikipedia, a enciclopedia libre\nInstituto de Tecnoloxía de Massachusetts e Martin Van Buren High School\ninventor, informático teórico, emprendedor, escritor, escritor de ciencia ficción, científico, futurist, investigador da intelixencia artificial e filósofo\nPrêmio Grace Murray Hopper, Prêmio Lemelson–MIT, Medalha Nacional de Tecnologia e Inovação, Salón da Fama dos Inventores Nacionais, Prêmio Dickson de Ciências, Prêmio Dickson, membro da ACM e Migel Medal\nRaymond Kurzweil, nado en Queens (Nova York) o 12 de febreiro de 1948, é un pioneiro nos eidos do recoñecemento óptico de caracteres (OCR), síntese de texto-voz, das tecnoloxías para o recoñecemento da fala e dos instrumentos electrónicos de teclados. É autor de varios libros sobre intelixencia artificial e transhumanismo, entre eles: A era das máquinas intelixentes (The Age of Intelligent Machines) e A Singularidade está próxima: cando os humanos sobrepasen a bioloxía (The Singularity Is Near: When Humans Transcend Biology.\nRay (como é coñecido familiarmente) Kurzweil naceu e criouse en Queens, Nova York. Cando tiña doce anos escribiu o seu primeiro programa informático no que analizaba patróns de composicións musicais. Con este proxecto gañou o primeiro premio dunha feira internacional de Ciencia, sendo un dos 40 “talentos” que puideron visitar ó presidente Lyndon Johnson. Na súa xuventude foi un ávido lector de ciencia ficción. En 1970, ós vinte e dous anos, licenciouse no MIT en ciencias computacionais e literatura.\nIn 1974, Ray comezou a súa primeira grande empresa, Kurzweil Computer Products, Inc. (KCP) co propósito de perseguir os seus intereses no recoñecemento de patrons e abordar o problema non resolto de aprenderlle a un computador a identificar caracteres impresos ou tipografados con independencia da tipografía ou calidade da impresión. Os sistemas existentes só recoñecían determinadas fontes (e.g., Courier, OCR A). Ray Kurzweill e os seus colegas conseguiron que o ordenador extraese as calidades abstractas das formas das letras, definindo as súas propiedades esenciais.\nKurzweil e o seu equipo foron os creadores do primeiro recoñecedor óptico de caracteres de calquera tipo de fonte, do primeiro lector-conversor de letra impresa a voz para cegos, o primeiro escáner CCD flat-bed, o primeiro sintetizador de texto-voz completo, e combinaron estas tres tecnoloxías no que foi a primeira Máquina Lectora Kurzweil (a KRM) texto-fala para cegos. A KRM foi presentada nunha rolda de prensa o 13 de xaneiro de 1976 cuberta polos máis importantes medios de prensa e televisión americanos. En 1980 Kurzweil vendeu a súa compañía a Xerox que viu no escáner e na tecnoloxía OCR o camiño cara á electrónica.\nEn 1982 creou Kurzweil Music Systems que desenvolvería con Stevie Wonder como asesor musical o primeiro instrumento de síntese musical electrónica capaz de recrear o son do piano de cola e outros instrumentos orquestrais. Grazas á tecnoloxía desenvolvida, calquera rapaz pode dende aquela tocar todos os instrumentos dunha banda de rock ou dunha orquestra dende o seu cuarto. En 1990 vendería esta empresa a unha importante compañía coreana de instrumentos, a Young Chan.\nÓ mesmo tempo que fundara a empresa de sistemas musicais Ray Kurzweil tamén comezara a Kurzweil Applied Intelligence en 1982 co obxecto de desenvolver o recoñecemento de voz a través do computador. Froito da investigación neste terreo introduciu o primeiro sistema de recoñecemento lingüístico comercializado cun vocabulario extenso. A empresa foi vendida en 1997 a Lernout & Hauspie (L&H).\nEn total, Kurzweil é o fundador de nove empresas nos campos do OCR, da síntese electrónica de música, do recoñecemento da fala, da tecnoloxía de lectura, de realidade virtual, de simulación médica, investimento fincanceiro e arte cibernética.\nTamén é o creador dunha alter ego de 25 anos, Ramona, coa que actúa virtualmente para ilustrar as posibilidades dos computadores para a interacción interpersoal. Este proxecto inspirou a trama da película S1mOne.\nComo experto que é en tecnoloxías de sistemas de sinal e en intelixencia artificial, Ray Kurzweil pertence ó grupo de tecnólogos que tende a mostrarse optimistas con relación ó desenvolvemento da civilización humana. Kurzweil cre firmemente na posibilidade do melloramento humano a través dos avances científicos e técnicos. Neste sentido, subscribe posicións futuristas favorables ó estudo desprexuizado da intelixencia artificial.\nSegundo a súa visión do futuro da humanidade, a fusión dos humanos e das máquinas é inescapable de maneira que nun futuro próximo poderiamos asistir, segundo as súas predicións, á supresión das barreiras entre o biolóxico e o artificial. A súa crenza sostena na expansión exponencial do coñecemento. O propio ritmo de cambio dese crecemento exponencial dirixirá, segundo a súa teoría, o noso destino colectivo independentemente da miopía que amosemos, de que nos aferremos ó pasado ou de que queiramos ou non cambiar. A nosa evolución biolóxica, segundo Kurzweil está a piques de ser suplantada pola nosa evolución tecnolóxica.\nSegundo as previsións de Kurzweil estamos a asistir nos comezos do século XXI á saída dun mundo no que a bioloxía humana aínda nos é próxima e estamos entrando na era posthumana na que os coñecementos de bioquímica, neuroloxía e cibernética nos permitirán reconstruír totalmente os nosos corpos e mentes. A idea central é que as novas tecnoloxías cambiarán radicalmente o que significa ser "humano". A súa última posición con relación ás máquinas e a tecnoloxía é máis precavida cá dalgún dos seus colegas tecnofilicos, achegándose en certa maneira á tradición distópica que imaxina un futuro non só dominado por máquinas e subordinado a elas senón a propia desaparición do espírito humano.\nRay Kurzweil recibiu numerosos premios e recoñecementos públicos. No 2002 foi postulado para o Vestíbulo da fama de Inventores Nacionais establecido pola Oficina de Patentes dos Estados Unidos. Recibiu o Premio Lemelson-MIT dotado con 500,000$, o maior premio americano dos relacionados coa innovación e a invención. Recibiu así mesmo a Medalla Nacional da Tecnoloxía de 1999, de mans do Presidente Bill Clinton nunha cerimonia celebrada na Casa Branca. É doutor “honoris causa” por 12 universidades e recibiu 7 premios nacionais e internacionais polos seus filmes. The Age of Spiritual Machines foi traducida a 9 linguas.\nNingunha das súas obras foi publicada en galego.\nA era das máquinas intelixentes. (1990)\nA solución do 10% para unha vida saudable. (1994)\nA era das máquinas espirituais: cando os computados superen a mente humana. (1999)\nA viaxe fantástica. Vive abando para poder vivir para sempre. (2004)\nA Singularidade está próxima: cando os humanos sobrepasen a bioloxía. (2005)\nWikimedia Commons ten máis contidos multimedia na categoría: Raymond Kurzweil\nEntrevista coa revista Ubiquity (en inglés)\nTraído desde «https://gl.wikipedia.org/w/index.php?title=Raymond_Kurzweil&oldid=5974288»\nInvestigadores da intelixencia artificial\nA última edición desta páxina foi o 26 de xaneiro de 2022 ás 21:55.


Accidentes en Boiro esta mañá e onte en Rianxo – O Barbanza\nAccidentes en Boiro esta mañá e onte en Rianxo\nPasadas as doce do mediodía rexistrouse un accidente en Boiro no lugar de Ferreiros co saldo dun ferido. Parece que entre os implicados está un ciclista. Ata o lugar do suceso desprazouse a garda civil de tráfico e servizo médicos que trasladaron o accidentado o hospital do Barbanza.\nPor outra banda na tarde de onte rexistrouse un accidente con feridos no lugar de Cortés en Rianxo , o suceso obrigou a intervir a unha dotación de bombeiros do Consorcio Provincial Contraincendios e Salvamento da Coruña con base en Boiro xunto Policía Local de Rianxo, Protección Civil de Rianxo e 061 . A estrada permaneceu cortada provicionalmente ata a retirada o vehículo.\nLugar de Cortés en Rianxo


Campaña "1KILO+" (Recollida de Alimentos)\nEnviado por Servizos Sociais a Lun, 14/01/2013 - 10:28\nO Concello de Valdoviño, dende o Departamento de Servizos Sociais, informa que durante a campaña de recollida de alimentos levada a cabo no Nadal 2012-2013 en colaboración con Cáritas Valdoviño e o CPI ATIOS (alumnado e profesorado) foron recollidas 1.328 unidades de produtos: 820 kilos, 255 lotes de conservas, 166 unidades de produtos de Nadal e 87 lotes de produtos de hixiene. Foron beneficiarias 25 familias do Concello de Valdoviño.\nO noso maior agradecemento pola participación da veciñanza.\nLer máis acerca de Campaña "1KILO+" (Recollida de Alimentos)\nCalendario municipal de 2013\nEnviado por admin a Mér, 09/01/2013 - 12:16\nO Concello de Valdoviño vén de editar un ano máis o seu calendario institucional. Composto por imaxes realizadas polos veciños, os calendarios poden atoparse nas cooperativas de Meirás, Lago e Vilaboa, nos locais das Asociacións de veciños, na Casa da Cultura ou na Casa do Concello.\nLer máis acerca de Calendario municipal de 2013\nEnviado por Servizos Sociais a Mar, 08/01/2013 - 09:18\nO 19 de Xaneiro celebrarase o I Festival Solidario a favor de Cáritas co obxectivo de recaudar fondos para distribuir entre as familias con maiores necesidades do concello.\nLer máis acerca de I Festival Solidario\nListaxe de aspirantes admitidos para operario municipal\nEnviado por admin a Xov, 20/12/2012 - 19:46\nPublícase a listaxe de admitidos no proceso selectivo para a provisión por concurso-oposición dunha praza no posto de operario municipal, en réxime de interinidade, Grupo E, Escala Administración Especial, Nivel 7.\nA fase de selección correspondente ao concurso queda fixada para as 9 da mañá do día 15 de xaneiro, na Casa do Concello.\nA listaxe de admitidos pode consultarse na seguinte convocatoria: Contratación de persoal (operario municipal).\nLer máis acerca de Listaxe de aspirantes admitidos para operario municipal\nContratación dunha traballadora social\nEnviado por admin a Mér, 19/12/2012 - 14:45\nLogo de realizar o correspondente proceso selectivo para a cobertura con carácter laboral-temporal, dunha praza de Traballador/a Social, o Concello seleccionou á aspirante que acadou maior puntuación para a praza convocada.\nPode consultarse o decreto de contratación nesta ligazón: Convocatoria de praza de traballador/a social.\nLer máis acerca de Contratación dunha traballadora social


Un ano despois da súa aprobación, o BNG avalía como "moi desigual" o cumprimento da Ordenanza do Galego - Novas - Bloque Nacionalista Galego da Coruña - BNG - Bloque Nacionalista Galego\nUNHA INICIATIVA DE AVIA VEIRA PARA O #PLENOXUÑO DO 2X\n27 maio 2022 - 11:43\nAvia Veira Ordenanza do Galego Pleno de 2 de xuño de 2022\n“Baixo o noso punto de vista, a Ordenanza do Galego estase a aplicar de xeito moi desigual”, avalía a concelleira do BNG Avia Veira. “Así, na meirande parte das ocasións”, exemplifica, “a alcaldesa si emprega o galego, mais iso non acontece con outros membros do Goberno Local ao exerceren as súas funcións representativas, mesmo en actos coa Real Academia Galega”.\nDo mesmo xeito que servizos municipais como Informática, “e parabenizámolo por iso”, si empregan o galego de forma habitual, hai publicacións editadas polo Concello que non utilizan a lingua propia do País.\n“Vemos incumprimentos que mesmo parecen unha burla, como o feito de que a comunicación do Morriña Fest –un evento no que colabora o Concello e que se vai realizar en infraestruturas municipais- estea toda en castelán”, denuncia Veira.\nAs disposicións da Ordenanza que non se están a materializar teñen a ver tamén coa formación do persoal do Concello e tamén coa información aos consorcios, aos entes dependentes da Administración local e ás empresas municipais sobre o necesario cumprimento dunha norma que o que pretende é a plena normalización da lingua galega.\nFican tamén pendentes campañas para “animar a xente a falar galego” ou para empregalo como “ferramenta de integración para as persoas que veñen de fóra”. Destacan tamén pola súa ausencia accións como premiar os negocios que empregan o galego e así incentivar o seu uso por parte daqueles que aínda non o utilizan, conclúe Veira.


Foliada Formacións históricas A Requinta dos Portelas\nA Requinta dos Portelas. Moares. San Martiño de Ermedelo\nNasín no campo coma labrador pero quero morrer coma ghaiteiro”\nSen dúbida ningunha a mellor murga que viu nacer este concello foi A Requinta dos Portelas, do lugar de Moares. Co remate do conflito bélico do trinta e seis vaise retomando paseniñamente a actividade musical dos pobos que, logo de anos duros, van enchendo da devecida festa os lugares do país.\nÉ na década dos corenta cando xermola a actividade musical da familia Martelo Lapido, asentada nunha casa de forte labrada na que nacen unha rapaza e seis varóns dos cales cinco serán iniciados na música tradicional. Para tal efecto, seu pai contrata un mestre de obra co fin de levar a cabo unha reforma na vivenda e, o mesmo home, será o encargado de formar en nove días -a razón de dez pesos ao mantido (por día, con comida e cama)- un conxunto integrado por tres dos pequechos: Benedicto, á gaita; Estanislao, á caixa e Maximino, ao bombo. Segundo acorda este último:\n“Durante os nove días, da mañá á noite sen parar de ensaiar, o xusto para comer e durmir. Era un home moi recto e exixente. A primeira peza fora o pasodobre ‘Vuela vuela Palomita’, no que eu non era capaz de entrar a tempo no terceiro compás, mesmo me mandara unha patada coa que fun a rolos co bombo posto... Aquela noite non peguei ollo matinando na melodía. Con todo, a cousa foi rápida, ao décimo día xa estabamos indo tocar para as festas de Vilacoba”.\nCo tempo, o maior dos irmáns -Benedicto- ten de marchar para o servizo militar a Pontevedra e o grupo sufriu un pequeno parón, como nos relatou no seu día Maximino:\n“Quedamos sen grupo, foi cando eu collín a gaita. Á volta, Benedicto trouxo consigo un requinto que aprendera a tocar na estancia ao servizo do rei e foi así como decidimos formar un quinteto: A requinta dos Portelas1 ”\nDesta forma foi como o grupo pasou a ser un quinteto familiar, integrado por: Benedicto, ao requinto; Arturo e Maximino, coas gaitas; Aurelio, co bombo con pratiños e Estanislao, á caixa. Nas verbas de Maximino:\n“Fora un éxito total, con moita aceptación nas festas da contorna. Ao ter tanta demanda decidimos mercar un saxo alto usado, por 3.000 pesetas, en Noia, que tocaba eu. Desta maneira trouxemos un compañeiro gaiteiro de Vilachán para suplirme. Logo mercamos unha trompeta que alternaba co saxo alto dependendo do tema a interpretar o que permitía ofertar unha maior variedade”.\nArturo e Maximino, coas gaitas; Aurelio, co bombo con pratiños e Estanislao, á caixa\nPasodobre de Moares\nEste conxunto formado a primeiros da década dos corenta deixou gran pegada en toda a comarca que aínda hoxe moitos recordan. Os Portelas foron quen de partir dun trío, pasando por unha charanga, e formar unha orquestina a base de tres tonalidades de saxo (tenor, alto e soprano), marcados pola batería e cos que actuaban nas verbenas interpretando unha variedade de agarrados: pasodobres, foxtrots, mazurcas, rumbas, tangos... demandados pola mocidade da época. Entre as melodías non faltaban temas de moda como: ‘La Conga’, ‘Sentimiento’ ou ‘Solamente una vez’; nunha perfecta adaptación -clave do éxito- aos cambios que suxerían os tempos chegados.\nXunto a esta actualización sistemática de repertorio, trazos como a constancia e comportarse coma verdadeiros profesionais foron a chave para un merecido recoñecemento na altura, como nos lembra Aurelio:\n“Marcabamos o paso nas alboradas, vestindo con uniformidade”.\nDe feito, a teima pola estética é palpable cando Benedicto emigra a Bos Aires e lles envía uns xerseis de pico cunha banda mariñeira xunto a unha gravata vermella estreitiña que fai que os comparen a unha orquestra cando van actuar. O paso do tempo provoca as lóxicas modificacións no repertorio e vestimenta, dende uniforme con gorras de prato ao estilo das bandas militares, chalecos de punto con gravata de cor -propia dos 70- ata o traxe de xastre (pantalón e chaqueta a xogo) dos últimos anos.\nNa época de máis esplendor do conxunto pasaron polos escenarios dos afamados salóns de baile intervindo coma orquestina. A proximidade e un prezo máis axustado có das orquestras fixo que se converteran en asiduos de locais como o Salón Areal, no que recordan como a xuventude demandaba moitos agarrados, polo que tiveron que reformar mazurcas adaptadas ao novo gusto. Por outra banda, é nestes anos cando o conxunto experimenta máis cambios na instrumentación, por exemplo empregando varios tipos de saxo ou a devandita trompeta. Xunto ao gusto polo vento metal, o feito de tocar en escenario fai que cambien bombo e tambor por un jazz, apliquen maracas e mesmo caixas chinesas, reforzando e dotando as pezas da modernidade esixida nas canles radiofónica e televisiva das que proviñan.\nFóra dos salóns de baile as cousas non resultaban tan marabillosas, pois de cando en vez tiñan de durmir nas palleiras a ras de chan e logo de abrir o día coller a bicicleta ou ir a pé cara a outro lado.\nA calidade da formación, xunto a unha competencia máis escasa do que sería hoxe en día, fixo que estes músicos sacaran cartos do oficio. De feito, a feira de gando que se celebraba todos os 14 de mes en Vilachán serviu coma punto de contratación para o conxunto, xa que esta remataba a altas horas da madrugada (2-3 da mañá) cun baile pagado onde decotío actuaban os Portelas, o que lles proporcionaba gran difusión, pois era un lugar moi concorrido. En canto a contratacións se refire a boa relación cos curas axudou notablemente, coma no caso de Don Eladio, párroco de varias comunidades que alá onde tiña festa ou era invitado os levaba contratados. Sen sabelo, converteuse nunha especie de axente proporcionándolles actuacións onde oficiaba, concellos limítrofes a Rois coma Noia, Ames, Lousame, Teo ou Padrón.\nMaximino e Aurelio Martelo\nFillos de labradores, os Portelas souberon combinar por máis de cincuenta anos a facenda, o traballo duro e escravo do campo, coa disciplina que requiría a música da Requinta. Só o paso do tempo puido debilitar as ansias duns músicos que estiveron en activo ata finais dos oitenta. A finais da década seguinte sería cando nós visitamos a casa paterna onde coñecemos a Aurelio, Arturo e Maximino que, a pesar da idade, estaban en plenas condicións de nos interpretar gran parte do repertorio e vivencias acumuladas nos máis de 60 anos en activo.\nA finais do 2013 falecía o derradeiro gaiteiro da Requinta dos Portelas, don Maximino Martelo Lapido, o máis novo dos sete irmáns de Moares e ao que en tantas ocasións acudiramos para que nos contara as súas vivencias e ensinara os temas que eles interpretaban nas saídas que tiñan. Home de gran vitalidade, soubo facer da vocación de gaiteiro unha verdadeira arte:\n“Nasín no campo coma labrador pero quero morrer coma ghaiteiro”.\nAsí foi, en activo coma gaiteiro ata os últimos días -pois a música era a compañeira de viaxe alí onde fose-, Maximino sempre viviu acompañado da gaita e cheo dunha vitalidade e humor inconfundibles, o que nos alegraba e aderezaba co seu bo facer. Ao seu carón e como caixeiro seu compañeiro de fatigas, don Francisco da Senra, quen o acompañou nos últimos vinte e tantos anos pondo música alá onde eran chamados. Nos derradeiros momentos da súa vida Maximino Portela colaborou con músicos en diferentes formacións como Os Breas de Esteiro. Recordo de alguén entrañable para quen o coñeceu, e derradeiro expoñente dunha familia das que non quedan.\n1 A Requinta dos Portelas (1945-1975). O termo 'requinta' é o empregado para referírmonos ás charangas e murgas na Comarca do Sar, tomando o nome do requinto, instrumento que acompaña ás gaitas (formación mínima de dúas gaitas, requinto e percusión).


Asociación Veciñal Agra do Orzán: A Crise Do Leite\nA Asociación de Veciños da Agra do Orzán, na cidade da Coruña, quere manifestar a súa preocupación pola situación na que se encontra na actualidade o medio rural galego, especialmente pola conxuntura grave dos produtores de leite.\nCalquera país que desexe contar con autonomía alimentaria e cunha boa economía debe contar cun sólido medio rural que as sustente. Ademais, o medio rural galego sempre foi onde mellor se conservou a nosa lingua e cultura.\nPorén, desde hai décadas vense producindo unha desertización do noso medio rural, agravada aínda máis a partir da entrada do noso Estado na UE. O goberno central e a súa ministrra Elena Espinosa aínda non se decataron da necesidade urxente de apoiaren ao sector leiteiro galego, a columna vertebral do noso agro, ameazado coa clausura inmediata das súas explotacións, por mor da políticas europeas que se seguen, nunca cuestionadas polas institucións estatais. Se isto chegase a suceder a economía galega sufriría un importante retroceso, o mesmo que a nosa autonomía como pobo.\nPor todo o anterior, a Asociación de Veciños da Agra do Orzán desexa efectuar un chamamento a todos veciños e veciñas do populoso bairro coruñés da Agra do Orzán para que só merquen e consuman leite e derivados procedentes das granxas e explotacións gandeiras galegas. Débese evitar, por tanto, a adquisicón en tendas e supermercados das marcas brancas e do leite procedente de fóra.\nOs máis de 40.000 veciños e veciñas da Agra tamén podemos contribuír activamente á causa xusta do mantemento e desenvolvemento dos sectores produtivos do noso campo.\nPublicado por Asociación Veciñal Agra do Orzán en 12:56


A CIG chama a rexeitar na rúa unha nova reforma do sistema público de pensións que non garante o poder adquisitivo - CIG: Confederación Intersindical Galega\nO colectivo de persoas xubiladas e pensionistas da CIG vén de convocar mobilizacións nas sete cidades galegas este xoves 27 de xaneiro para rexeitar unha nova reforma do sistema público de pensións que non garante o poder adquisitivo. Dende a central denuncian a “trampa” que supón revalorizar as contías tendo en conta o IPC medio e non o acumulado, o que provoca unha perda do 4% en 2021 dado que a lei non recolle a “paguiña” compensatoria.\nNa CIG fan fincapé en que as persoas pensionistas foron mantendo o seu poder adquisitivo entre 2018 e 2021 grazas á mobilización social. As pensións aumentaban en xaneiro, de acordo coa previsión de IPC do Goberno central, e a principios do ano seguinte recuperábase a desviación entre o IPC previsto e o do mes de novembro mediante unha “paguiña”, que ademais se incluía na base das pensións. “Este sistema permitía resistir a inflación”, salientan.\nAs protestas terán lugar nas sete cidades galegas ás 11:00 horas\nAgora a nova lei do Goberno PSOE e Unidas Podemos preséntase como continuadora do sistema, “mais ten trampa”. Xa que o índice para a revalorización xa non vai ser o IPC interanual acumulado (6,5% en 2021), senón o “IPC medio” (2,5% en 2021). Como consecuencia deste “truco”, as pensións de 2021 perderán un poder adquisitivo do 4% (6,5%-2,5%), dado que a lei non recolle a “paguiña” compensatoria. E a partir de 2022 aplicarase o IPC medio, “de modo que a perda de poder adquisitivo pode cronificarse, porque a revisión das posíbeis desviacións do IPC só vai facerse cada cinco anos (non anualmente) e non é obrigatoria”.\nDiante disto, a CIG fai un chamamento a participar nas mobilizacións convocadas este xoves 27 de xaneiro nas sete cidades galegas para rexeitar esta nova reforma e reclamar un sistema público de pensións cunhas contías dignas.\n-Vigo: no farol de Urzáiz ás 11:00 horas.\n-A Coruña: na Subdelegación do Goberno ás 11:00 horas.\n-Pontevedra: na Praza da Peregrina ás 11:00 horas.\n-Ferrol: diante do INSS ás 11:00 horas.\n-Santiago: na Praza do Toural ás 11:00 horas.\n-Lugo: no Edificio Multiusos ás 11:00 horas.\n-Ourense: diante do INSS ás 11:00 horas.


IN853B - Axudas para a consolidación de unidades mixtas de investigación - Sede Electrónica - Xunta de Galicia\nIN853B - Axudas para a consolidación de unidades mixtas de investigación\nConvocatoria 2020 Prazo pechado: 25/04/2020 - 18/05/2020\n1. Esta resolución ten por obxecto aprobar as bases polas que se rexerá a concesión das axudas da Axencia Galega de Innovación para a consolidación das unidades mixtas de investigación creadas e postas en marcha ao abeiro das convocatorias de axudas de Gain dos anos 2016 e 2017.\nO obxectivo das axudas convocadas é a consolidación, o fortalecemento e o mantemento da actividade investigadora e innovadora destas unidades mixtas de investigación, dando así continuidade e evolución ás expectativas, obxectivos e resultados das súas liñas de investigación e traballo co desenvolvemento de novas actividades e novos proxectos no marco destas.\nAs unidades mixtas son un instrumento favorecedor da cooperación entre os organismos de investigación de Galicia e o tecido empresarial para desenvolver de forma conxunta e coordinada actividades de investigación, innovación e desenvolvemento aliñadas cos retos estratéxicos e prioridades identificados na RIS3 para Galicia.\n2. Así mesmo, por medio desta resolución convócanse estas axudas para o ano 2020 en réxime de publicidade, obxectividade e concorrencia competitiva (código de procedemento IN853B); as axudas concedidas no marco da presente resolución axustaranse ao establecido no Regulamento (UE) nº 651/2014.\nPoderán ser beneficiarias destas axudas as agrupacións entre un organismo de investigación de Galicia e unha empresa, nos termos previstos no artigo 8.3 da Lei 9/2007, do 13 de xuño, de subvencións de Galicia, que teñan constituída unha unidade mixta de investigación beneficiaria dunha axuda da Axencia Galega de Innovación para a súa creación e posta en marcha das convocatorias dos anos 2016 e 2017 e que non desfrutaran ou estean a desfrutar de axudas para a súa consolidación.\nSen prexuízo das demais obrigas establecidas no artigo 11 da Lei 9/2007, do 13 de xuño, de subvencións de Galicia, así como daqueloutras específicas que se indican nesta convocatoria, os beneficiarios das subvencións concedidas ao abeiro desta resolución quedan obrigados a:\na) Realizar a actividade que fundamenta a concesión da subvención, e acreditalo ante o órgano concedente, así como o cumprimento dos requisitos, prazos e condicións establecidos nas normas reguladoras, na convocatoria e na resolución de concesión ou documento en que se establecen as condicións de axuda.\nb) Xustificar ante a Axencia Galega de Innovación, de acordo co previsto nestas bases de convocatoria e na normativa reguladora de subvencións, o cumprimento dos requisitos e condicións, a realización da actividade e dos gastos subvencionables e o cumprimento da finalidade que determinan a concesión e o desfrute da subvención.\ne) Cumprir a normativa aplicable ao Feder, en particular, o Regulamento (UE) nº 1303/2013 e o Regulamento (UE) nº 1301/2013, así como a súa normativa comunitaria, estatal e autonómica de desenvolvemento.\nf) Someterse ás actuacións de comprobación e control que deba efectuar o órgano concedente, ás de control financeiro que correspondan á Intervención Xeral da Comunidade Autónoma en relación coa subvención concedida, ás previstas na lexislación do Tribunal de Contas e do Consello de Contas, ás da autoridade de xestión, ás comprobacións do artigo 125.5 do Regulamento (UE) nº 1303/2013 do Consello e, de ser o caso, ás dos servizos financeiros da Comisión Europea e do Tribunal de Contas Europeo, e achegar canta información lles sexa requirida no exercicio das actuacións anteriores.\ng) Comunicarlle á Axencia Galega de Innovación a obtención de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.\nh) Desenvolver as actividades da unidade mixta na Comunidade Autónoma de Galicia.\ni) Situar as dependencias da unidade mixta en Galicia, fisicamente diferenciadas das entidades que nela participan.\nj) Presentar o acordo de consolidación da unidade mixta, no prazo máximo de 15 días hábiles a partir do día seguinte á data de publicación no Diario Oficial de Galicia da correspondente resolución de concesión.\nk) Destinar os bens ao fin concreto para o cal se concedeu a subvención, que non poderá ser inferior a cinco anos en caso de bens inscritibles nun rexistro público, nin a dous anos para o resto de bens. No caso de bens inscritibles nun rexistro público, deberá facerse constar na escritura esta circunstancia, así como o importe da subvención concedida. Estes datos deberán ser obxecto de inscrición no rexistro público correspondente. Esta condición non impedirá a substitución de instalacións ou equipamentos que queden obsoletos, dentro do prazo indicado, debido á rápida evolución da tecnoloxía, sempre que a actividade económica se manteña en Galicia durante ese período.\nl) Solicitarlle á Axencia Galega de Innovación autorización para realizar aquelas modificacións no desenvolvemento das actuacións aprobadas que estean suxeitas á autorización previa. A realización de modificacións non autorizadas no orzamento financiable suporá a non admisión das cantidades desviadas.\nm) Dar publicidade ás axudas recibidas nos contratos de servizos, así como en calquera outro convenio ou contrato relacionado coa execución da actuación, incluída a subcontratación, e en axudas, publicacións, relatorios, equipamentos, material inventariable e actividades de difusión de resultados financiadas con elas, mencionando expresamente a súa orixe e o cofinanciamento con fondos estruturais da Unión Europea. Ademais, deberán publicar a concesión da axuda na páxina web da unidade mixta ou, optativamente, nas páxinas web de cada un dos integrantes da unidade e mantela actualizada. Na web deberá figurar, como mínimo, os membros da unidade mixta, os obxectivos e os principais avances da unidade mixta de investigación que deberán divulgarse ano a ano. Concretamente, na documentación, carteis, propaganda ou publicacións que se elaboren para a súa difusión pública deberá figurar o logotipo da Axencia Galega de Innovación e a frase «subvencionado pola Axencia Galega de Innovación», así como cofinanciado no marco do programa operativo Feder Galicia 2014-2020. Así mesmo, deberá informarse que foi apoiado pola Consellería de Economía, Emprego e Industria.\nAs instrucións detalladas relativas ás obrigas de publicidade da axuda estarán dispoñibles na páxina web da Axencia Galega de Innovación (http://gain.xunta.gal), na súa epígrafe de axudas.\nn) Realizar un evento de difusión ao comezo das actividades da unidade mixta para explicar os seus obxectivos e outro á súa finalización para expoñer os resultados e logros acadados non suxeitos a confidencialidade. En ambos os eventos poñerase de manifesto o apoio do Feder e da Axencia Galega de Innovación ás actuacións da unidade mixta. As datas de celebración dos eventos deberán ser comunicadas a Gain cunha antelación mínima de 10 días naturais.\no) Asistir a unha xornada formativa impartida pola Axencia Galega de Innovación sobre as obrigas desta axuda e outros aspectos relacionados cos obxectivos da Axencia, para o cal será convocado expresamente con antelación. Á dita xornada deberá acudir, como mínimo, unha persoa por cada unha das entidades participantes na unidade mixta de investigación.\np) Ao tratarse de subvencións cofinanciadas con fondos estruturais da Unión Europea, con relación á publicidade do financiamento, de conformidade co previsto no anexo XII, punto 2.2, do Regulamento (UE) nº 1303/2013 e atendendo ao sinalado no capítulo II do Regulamento de execución (UE) nº 821/2014 da Comisión, do 28 de xullo de 2014, polo que se establecen disposicións de aplicación do Regulamento (UE) nº 1303/2016, o beneficiario deberá, durante a realización da operación e mantemento da investimento:\n1. Recoñecer o apoio do Feder á operación mostrando en todas as medidas de información e comunicación que leve a cabo o emblema da Unión, así como referencias á Unión Europea, ao fondo que dá apoio á operación e ao lema «Unha maneira de facer Europa».\n2. Informar o público do apoio obtido do Feder durante a realización do proxecto, facendo unha breve descrición na páxina web da unidade mixta ou, optativamente, nas páxinas web de cada un dos integrantes da unidade, de xeito proporcionado ao nivel de apoio prestado, cos seus obxectivos e resultados, e destacando o apoio financeiro da Unión.\n3. Colocar, nun lugar ben visible para o público como, por exemplo, á entrada das dependencias da unidade mixta, un cartel informativo de tamaño mínimo A3. O cartel informativo indicarán o nome e o obxectivo principal da operación, e elaboraranse de acordo coas características técnicas adoptadas pola Comisión no Regulamento de execución (UE) nº 821/2014, do 28 de xullo de 2014, polo que se establecen disposicións de aplicación do Regulamento (UE) nº 1303/2013.\n4. No caso de persoal de nova contratación para a unidade mixta, farase mención expresa no contrato ao cofinanciamento Feder no marco do eixe 1 do programa operativo Feder Galicia 2014-2020 (obxectivo específico 1.2.3), ao nome da unidade mixta de investigación e a presente convocatoria.\nPara o resto de persoal dedicado ás actividades da unidade mixta, o beneficiario (todos os integrantes da unidade mixta) deberá comunicar por escrito ao traballador que parte do seu salario está a ser cofinanciado con fondos Feder no marco do eixe 1 do programa operativo Feder Galicia 2014-2020 (obxectivo específico 1.2.3) e incluirá unha mención expresa ao nome da unidade mixta, á presente convocatoria e á porcentaxe de imputación do seu tempo ás actividades da unidade mixta.\nq) Manter un sistema de contabilidade separado ou un código contable axeitado que facilite unha pista de auditoría apropiada en relación con todos os gastos correspondentes aos investimentos realizados ao abeiro desta resolución, e conservar a documentación xustificativa relativa aos gastos financiados durante un prazo de dous anos por tratarse de operacións cun gasto subvencionable igual ou superior a 1.000.000 de euros, a partir do 31 de decembro seguinte á presentación das contas en que estean incluídos os gastos definitivos da operación concluída (artigo 125.4.d) e 140.1 do Regulamento (UE) nº 1303/2013). O órgano concedente informará o beneficiario da data de inicio a que se refire esta obriga.\nr) Informar do nivel de logro dos indicadores de produtividade asociados á actuación CPSO 1.2.3.2-actuación 70: C027-Investimento privado en paralelo ao apoio público en proxectos de innovación ou I+D, ao mesmo tempo que presenta a xustificación de gastos.\ns) Facilitar cantos datos resulten necesarios para a avaliación do programa Unidades mixtas de investigación no marco avaliación da RIS3 Galicia ou doutros instrumentos relacionados coa medición da innovación.\nNo marco do plan de avaliación da RIS3 Galicia, desenvolverase un seguimento específico das axudas concedidas. Este seguimento estará baseado na recompilación de información acerca dos resultados económicos e científico-técnicos obtidos polas entidades beneficiarias, así como o seu nivel de satisfacción co apoio recibido. Para tales efectos, e por indicación da Axencia Galega de Innovación, durante a execución e á finalización da axuda, os beneficiarios deberán proporcionar información relativa a unha serie de indicadores entre os que se incluirán indicadores xerais e específicos de I+D+i e os de produtividade da unidade mixta de investigación. Para o axeitado cumprimento desta obriga a Axencia Galega de Innovación proporcionará diferentes vías de apoio, entre elas a de formación específica, que se porá á disposición das entidades beneficiarias. Toda a información recompilada se tratará dun xeito agregado co fin de elaborar unha análise estatística detallada acerca dos principais resultados e efectos da convocatoria.\nt) No caso de proxectos seleccionados, por aplicación do criterio de desempate relativo á implantación dun plan de igualdade, deberá manterse implantado durante o período de execución do proxecto e de mantemento dos investimentos previstos no artigo 24.k) desta resolución.\nu) Calquera outra obriga imposta de maneira expresa aos beneficiarios na resolución de concesión ou no documento en que se establecen as condicións da axuda.\nv) Calquera persoa que teña coñecemento de feitos que puideren ser constitutivos de fraude ou irregularidade en relación con proxectos ou operacións financiadas total ou parcialmente con cargo a fondos procedentes da Unión Europea no marco da presente convocatoria poderá poñer os ditos feitos en coñecemento do Servizo Nacional de Coordinación Antifraude da Intervención Xeral da Administración do Estado, por medios electrónicos a través da canle habilitada para o efecto: http://www.conselleriadefacenda.es/areas-tematicas/planificacion-e-fondos/periodo-comunitario-2014-2020/medidas-antifraude/snca-olaf\n1. Poderán optar ás axudas de consolidación previstas nesta convocatoria aquelas unidades mixtas de investigación beneficiarias das axudas da Axencia Galega de Innovación para a súa creación e posta en marcha concedidas polas resolucións do 23 de novembro de 2016 ou do 31 de outubro de 2017.\nNon poderán optar a estas axudas aquelas unidades mixtas que, mesmo estando incluídas nas resolucións de concesión citadas, renunciasen a axuda ou estean a desfrutar de axudas de Gain para a súa consolidación.\n2. Entidades participantes.\nA consolidación dunha unidade mixta de investigación implica a obriga de manter e fortalecer a alianza estratéxica entre os seus membros: o organismo de investigación galego e a empresa asinantes do acordo de constitución desta. Estes membros corresponderán cos relacionados nas resolucións, da Axencia Galega de Innovación, de concesión de axudas para a creación e posta en marcha de unidades mixtas de investigación do 23 de novembro de 2016 (DOG nº 237, do 14 de decembro) e do 31 de outubro de 2017 (DOG nº 213, do 9 de novembro).\nExcepcionalmente, as unidades mixtas de investigación constituídas inicialmente por un organismo de investigación e unha única empresa poderán incorporar á súa composición unha segunda empresa cando exista unha complementariedade xustificada e unha participación equilibrada co resto de entidades participantes na unidade. Neste caso, as dúas empresas participantes na unidade mixta deberán pertencer ao mesmo grupo empresarial no sentido do disposto no artigo 42 do Real decreto do 22 de agosto de 1885, polo que se publica o Código de comercio.\nO organismo de investigación actuará como representante da unidade mixta de investigación ante a Axencia Galega de Innovación, como solicitante da axuda e como único interlocutor con ela.\n3. Áreas/liñas de investigación.\nAs liñas de investigación das unidades mixtas de investigación serán a continuidade, ampliación e evolución das definidas no momento de creación da unidade e materializaranse no desenvolvemento de novas actividades e novos proxectos no marco destas. Estas novas actividades e novos proxectos non poderán ser nunca unha duplicidade dos traballos desenvolvidos na etapa de creación.\nEstas liñas de investigación/traballo estarán en consonancia cos retos estratéxicos e prioridades contidos na Estratexia de especialización intelixente de Galicia 2014-2020 (RIS3 Galicia) que se detallan no anexo I.\nTodos os integrantes da unidade mixta poderán participar dos resultados que xera a súa actividade coas condicións e limitacións establecidas polas partes para o efecto.\n4. Acordo de consolidación e duración das unidades mixtas.\nA consolidación das unidades mixtas de investigación acreditarase mediante a sinatura dun acordo asinado entre as partes (en diante, acordo de consolidación), acompañado do acordo de constitución da unidade. A data de sinatura deste acordo de consolidación non poderá ser anterior á data de presentación da solicitude nin posterior ao prazo de 15 días hábiles a partir do día seguinte á data de publicación no Diario Oficial de Galicia da correspondente resolución de concesión. A data de sinatura deste acordo marcará o inicio do período mínimo de duración adicional de 3 anos da unidade mixta e o inicio das novas actividades programadas para a súa consolidación.\nDe acordo co artigo 6 do Regulamento (UE) nº 651/2014, considerarase que as axudas teñen un efecto incentivador se a solicitude de axuda se presentou antes do inicio da actividade. Entenderase que a actividade comezou co primeiro compromiso en firme para o pedido de equipamentos ou outro compromiso que faga o investimento irreversible se esta data é anterior. Os traballos preparatorios, como a obtención de permisos e a realización de estudos previos de viabilidade, non se consideran inicio dos traballos.\nAs dependencias da unidade mixta deberán estar perfectamente delimitadas, identificadas e fisicamente diferenciadas das entidades que nela participan e localizadas en Galicia.\n6. Orzamento subvencionable mínimo da unidade mixta de investigación.\na) O orzamento subvencionable mínimo da unidade mixta deberá ser de 1.800.000 euros para un marco temporal de 3 anos (2020-2023), dividido entre os integrantes da unidade mixta.\nb) É requisito que a participación da empresa/as teña un valor medio mínimo do 50 % do orzamento total da unidade mixta.\nc) A participación do organismo de investigación debe ter un valor medio mínimo do 10 % do orzamento total da unidade mixta. Tendo en conta que o organismo de investigación será o único perceptor da axuda da Axencia Galega de Innovación, tal e como se especifica no artigo 3 desta convocatoria, a porcentaxe de participación do organismo de investigación no orzamento da unidade mixta calcularase descontando da achega total do organismo de investigación a subvención que este reciba de Gain.\nd) Estes requisitos mínimos serán de imprescindible cumprimento no momento da resolución de concesión. No caso de que á finalización da duración da unidade mixta de investigación se comprobe algunha desviación nestes requisitos e sempre que se respecten como mínimo os límites sinalados na táboa que segue, a Axencia Galega de Innovación poderá resolver a viabilidade da unidade mixta, despois de estudar as circunstancias que orixinaron o incumprimento destes requisitos mínimos, sempre que un informe técnico avale o correcto desenvolvemento das actuacións previstas e a consecución dos fins para os cales se concedeu a subvención.\nOrzamento mínimo da unidade mixta 1.350.000,00 €\nParticipación da/s empresa/s 50 % do orzamento total da unidade mixta\nParticipación do organismo de investigación 10 % do orzamento total da unidade mixta\nNon obstante, aplicaranse a estes supostos as penalizacións e previsións contidas no artigo 29 (gradación dos incumprimentos, reintegros e sancións).\ne) A participación da empresa nas actividades da unidade mixta poderá ser mediante a execución con medios propios e/ou mediante achegas monetarias ao organismo de investigación. O importe destas achegas será destinado integramente polo organismo de investigación ao financiamento en exclusiva das actividades da unidade mixta e non computará para os efectos da achega do organismo de investigación.\nRúa Airas Nunes, s/n\nTeléfono: 981541096 /881999633\nResolución do 31 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións para a consolidación de unidades mixtas de investigación aliñadas cos retos estratéxicos e prioridades identificados na RIS3 para Galicia, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2014-2020, e se procede á súa convocatoria para o ano 2020 (DOG nº 35 do 20 de febreiro de 2020).\nExtracto da Resolución do 31 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións para a consolidación de unidades mixtas de investigación aliñadas cos retos estratéxicos e prioridades identificados na RIS3 para Galicia, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2014-2020, e se procede á súa convocatoria para o ano 2020 (DOG nº 35 do 20 de febreiro de 2020).\nResolución do 20 de xullo de 2020 pola que se amplía o crédito e se adxudican as axudas da Resolución do 31 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións para a consolidación de unidades mixtas de investigación aliñadas cos retos estratéxicos e prioridades identificados na RIS3 para Galicia, cofinanciadas polo Fondo Europeo de Desenvolvemento Rexional no marco do programa operativo Feder Galicia 2014-2020, e se procede á súa convocatoria para o ano 2020 (DOG nº 150 do 28 de xullo de 2020).\nResolución do 17 de agosto de 2020 pola que se modifican os prazos de xustificación establecidos no artigo 26 da Resolución do 31 de decembro de 2019 pola que se establecen as bases reguladoras para a concesión, en réxime de concorrencia competitiva, das subvencións para a consolidación de unidades mixtas de investigación aliñadas cos retos estratéxicos e prioridades identificadas na RIS3 para Galicia, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2014-2020, e se procede á súa convocatoria para o ano 2020 (DOG nº 174 do 28 de agosto de 2020).\nContinúa o prazo de presentación de solicitudes ata o 18 de maio de 2020, nos termos previstos na Orde da Consellería de Economía, Emprego e Industria, do 6 de maio de 2020.\nAmplíase o prazo de solicitudes dende o 25 de abril ata o 15 de maio nos termos previstos na Resolución da Axencia Galega de Innovación, do 21 de abril de 2020.\nÁbrese o prazo de solicitudes ata o 24 de abril, nos termos previstos na Resolución da Axencia Galega de Innovación, do 27 de marzo de 2020.\nEntenderase como último día do prazo o correspondente ao mesmo ordinal do día de publicación. Se o último día do prazo for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo remata o derradeiro día do mes.\nDocumentación complementaria necesaria para a tramitación do procedemento administrativo\n1. Entregarase unha única solicitude, que deberá ser presentada polo organismo de investigación como representante da unidade mixta, e nela estará integrada a información de todos os membros integrantes dela.\n2. Os organismos de investigación, como representantes das unidades mixtas deberán achegar coa solicitude (anexo II) os seguintes documentos:\na) Anexo III. Declaración responsable de cada un dos membros integrantes da unidade mixta.\nNos anexos II e III inclúense as seguintes declaracións responsables, relativas a cada un dos membros da unidade mixta:\n1) Declaración responsable de todas as axudas solicitadas e concedidas para a mesma finalidade ou os mesmos custos, procedentes de calquera Administración ou ente público ou privado, nacional ou internacional.\n2) Declaración responsable de que todos os datos contidos na solicitude e nos documentos que se achegan son certos, e que acepta as condicións e obrigas do programa unidades mixtas de investigación recollidas nesta resolución.\n3) Declaración responsable de non estar incurso en ningunha das circunstancias previstas no artigo 13 da Lei 38/2003, do 17 de novembro, xeral de subvencións.\n4) Declaración responsable de non estar incurso en ningunha clase de inhabilitación para a obtención de axudas prevista nos números 2 e 3 do artigo 10 da Lei 9/2007, do 13 de xuño, de subvencións de Galicia. Deberase comunicar calquera variación das circunstancias recollidas na devandita declaración no momento en que se produza.\n5) Declaración responsable de estar ao día no pagamento de obrigas por reintegro de subvencións, conforme o artigo 10.2.g) da Lei 9/2007, do 13 de xuño, de subvencións de Galicia, e o artigo 9 do Regulamento de subvencións de Galicia, aprobado polo Decreto 11/2009, do 8 de xaneiro, e de reembolso de préstamos ou anticipos concedidos con cargo aos orzamentos xerais da Comunidade Autónoma.\n6) Declaración de que son veraces os datos que se consignan na solicitude relativos á conta bancaria en que se efectuará o pagamento das axudas, así como que a entidade solicitante é o seu titular, de conformidade co establecido no artigo 5 da Orde do 12 de xaneiro de 2012 pola que se regula a habilitación de procedementos administrativos e servizos na Administración xeral e no sector público autonómico de Galicia.\n7) Declaración responsable de non estar suxeito a unha orde de recuperación pendente tras unha decisión previa da Comisión Europea que declarase unha axuda ilegal ou incompatible co mercado común.\n8) Declaración responsable de que non pode ser considerada unha empresa en crise conforme o disposto no artigo 2.18 do Regulamento (UE) nº 651/2014, do 17 de xuño, da Comisión. Non obstante, a Axencia Galega de Innovación utilizará os medios que considere oportunos para a súa verificación e requirirá ao solicitante, se for necesario, os documentos oportunos.\n9) Declaración responsable de que a solicitude de axuda é anterior ao comezo das actividades para as cales se solicita (efecto incentivador).\n10) Declaración responsable de que ten a capacidade administrativa, financeira e operativa para cumprir cos obxectivos da unidade mixta para a cal se solicita a axuda.\n11) Declaración responsable de que as dependencias da unidade mixta de investigación deberán estar perfectamente delimitadas, identificadas e fisicamente diferenciadas das entidades que nela participan e localizadas en Galicia.\n12) Declaración responsable de que, se é o caso, non vai realizar ningunha utilización comercial posterior do prototipo ou proxecto piloto incluído na proposta.\n13) Declaración responsable de que, no caso de dispoñer dun plan de igualdade implantado no centro, deberá mantelo durante o período de execución do proxecto.\n14) Declaración responsable de que asumirá a aplicación de medidas antifraude eficaces e proporcionadas no seu ámbito de xestión, así como a obriga de comunicar ao órgano xestor os casos de sospeitas de fraude.\nb) Anexo IV. Formulario da memoria técnica da unidade mixta de investigación.\nA memoria da unidade mixta de investigación realizarase cubrindo o formulario que se inclúe como anexo IV a esta resolución, no cal se recollerá toda a información, tanto de carácter científico-técnico como económica, que permita avaliar a proposta de consolidación da unidade mixta conforme os criterios de valoración e selección sinalados no artigo 17.\nCon independencia da información recollida neste formulario poderase incluír información e documentación complementaria.\nc) Anexo V. Declaración responsable da categoría de empresa (peme ou grande empresa). Non obstante, a Axencia Galega de Innovación utilizará os medios que considere oportunos para a súa verificación e requirirá ao solicitante, se for necesario, os documentos oportunos.\nd) Declaración asinada polos integrantes da unidade mixta de investigación en que manifesten a súa intención de consolidar a unidade mixta atendendo aos requisitos desta convocatoria e ao contido da memoria indicada no punto anterior, acompañada do acordo inicial de constitución da unidade mixta. Coa sinatura desta declaración as partes manifestan a súa conformidade coa presentación da solicitude de axuda ao abeiro da presente convocatoria polo organismo de investigación como entidade representante da unidade mixta.\nOs anexos II (solicitude), III (declaracións responsables), IV (memoria), V (declaración da categoría de empresa), VI (declaración axudas que se presentará coa solicitude de anticipo; artigo 27 e xustificación da subvención; artigo 26) e VII (declaración dedicación persoal que se presentará coa xustificación da subvención; artigo 26) estarán dispoñibles na sede electrónica da Xunta de Galicia http://sede.xunta.gal.\n3. Non será necesario achegar os documentos que xa foron presentados anteriormente. Para estes efectos, a persoa interesada deberá indicar en que momento e ante que órgano administrativo presentou os citados documentos. Presumirase que esta consulta é autorizada polas persoas interesadas, salvo que conste no procedemento a súa oposición expresa.\nNos supostos de imposibilidade material de obter o documento, o órgano competente poderá requirirlle á entidade solicitante a súa presentación ou, na súa falta, a acreditación por outros medios dos requisitos a que se refire o documento, con anterioridade á formulación da proposta de resolución.\nSe algunha das persoas interesadas presenta a documentación complementaria presencialmente, ser requirida para que a emende a través da súa presentación electrónica. Para estes efectos, considerarase como data de presentación aquela en que fose realizada a emenda.\n1. Para a tramitación deste procedemento consultaranse automaticamente os datos incluídos nos seguintes documentos elaborados polas administracións públicas relativos aos organismos de investigación e empresas integrantes das unidades mixtas de investigación:\nTodos os trámites administrativos que as persoas interesadas deban facer durante a tramitación deste procedemento deberán ser realizados electronicamente accedendo á Carpeta cidadá da persoa interesada dispoñible na sede electrónica da Xunta de Galicia.\nDeclaración resposable de cada un dos membros (Anexo III)\nMemoria técnica de consolidación da unidade mixta de investigación (Anexo IV)\nDeclaración da dedicación do persoal (Anexo VI)\nDeclaración das axudas solicitadas (Anexo V)\n16/03/2021 - 18/05/2021\n02/02/2021 - 16/02/2021\nIN859A Convocatoria pola Axencia Galega de Innovación para postos de persoal investigador, na modalidade de investigador distinguido, para beneficiarios dunha bolsa do Consello Europeo de Investigación (ERC), no marco do programa Oportunius.


Nova: O artista Rosendo Cid, gañador do I Premio CGAC de Investigación e Ensaio sobre arte contemporánea | Cultura de Galicia\nNova: O artista Rosendo Cid, gañador do I Premio CGAC de Investigación e Ensaio sobre arte contemporánea\nO artista Rosendo Cid, gañador do I Premio CGAC de Investigación e Ensaio sobre arte contemporánea\nO premio está dotado con 3.000 euros e a publicación do traballo gañador\nCoincidindo coa celebración do seu 25 aniversario, o centro promoveu o certame para estimular o estudo e a produción de textos en galego sobre a materia\nSantiago de Compostela, 22 de novembro de 2018.- O artista José Rosendo Cid Menor (Ourense, 1974) foi o gañador do I Premio CGAC de Investigación e Ensaio polo texto A arte está feita dunha materia incerta e fragmentaria. O galardón, dotado con 3.000 euros, implica tamén a súa publicación, co que inaugurará unha nova colección titulada CGAC_Ensaio. A resolución do premio pode consultarse no Diario Oficial de Galicia.\nO xurado, presidido polo director do CGAC, Santiago Olmo, e integrado pola crítica de arte e comisaria Mónica Maneiro e os profesores Ramón Villares (Universidade de Santiago de Compostela) e Antón Castro (Universidade de Vigo), valorou especialmente a orixinalidade do enfoque e a calidade literaria dun texto marcado polo humor e a ironía, dúas estratexias presentes tamén na obra plástica do artista ourensán.\nCoincidindo coa celebración, en 2018, do seu 25 aniversario, este centro de xestión autonómica, adscrito á Consellería de Cultura e Turismo, botou a andar o I Premio CGAC, enfocado a textos inéditos escritos en galego de acordo coa normativa vixente, en relación con labores de investigación e produción de pensamento en arte contemporánea. Co fin de favorecer novas canles especializadas en Galicia para publicar textos sobre arte contemporánea, mediante esta convocatoria o CGAC pretende promover a investigación e a produción de pensamento sobre esta materia en galego e apoiar así a creación nesta lingua.\nCoa posta en marcha deste premio, o CGAC avanza no seu obxectivo de promover o coñecemento e o acceso do público á arte contemporánea nas súas diversas manifestacións e de favorecer a comunicación social das artes plásticas. Con este fin, o centro vén desenvolvendo un importante traballo editorial no eido da arte contemporánea, recollendo e documentando tanto as súas actividades e exposicións como a súa colección.\nTraxectoria do galardoado\nLicenciado en Belas Artes pola Universidade de Vigo, especialidade de Escultura, Rosendo Cid dedícase tanto a esta arte visual como á fotografía, o colaxe ou o debuxo. É autor, así mesmo, de diversos catálogos e publicacións. Como parte do seu proceso creativo, busca obxectos e imaxes orfas coas que crea obras de arte que modifican e amplifican o sentido desde primeiros materiais. Expón regularmente desde o ano 2000. Ten participado en varios proxectos no CGAC. Así, en 2014 tomou o protagonismo coa mostra individual O enxeño da escaleira e este ano participou na mostra colectiva En construcción, conmemorativa dos 25 anos do CGAC. A súa obra forma parte da colección do centro. Ademais, neste mesmo ano acadou o Primeiro Accésit da segunda edición do certame de Relato Breve Nélida Piñón.


Rutas por Muxía e Costa da Morte, Galicia. España - Casa de Trillo\nNa nosa aldea definimos unha pequena ruta que nos permite rememorar os percorridos dos habitantes desta casa. Sae polo portal de Casa de Trillo, cara á esquerda e percorre o Camiño do Picho. Pasa pola fonte, que conta cun pequeno merendeiro, e a Capela. Vira cara á esquerda e penétrase no bosque, que empeza con eucaliptos pero termina nunha fermosa carballeira pola que transcorre o regacho do que recollía as súas augas o muíño, hoxe abandonado. Desde aí pódese entrar na propiedade da familia dedicada a castiñeiro, piñeiro e pasto. Despois de percorrer esta leira, volvemos ao camiño e seguimos na dirección que nos indican as frechas. Pronto chegamos ao lavadoiro e volvemos entrar na aldea polo oeste. Algúns historiadores sosteñen que Santa Mariña foi un poboado castrexo e este percorrido permítenos comprobar que ten moita similitude con esas fortificacións.\nUn dos percorridos é o que une as igrexas de Santa María de Morquintián, San Cristovo de Nemiña e Santa Leocadia de Frixe. O outro traxecto abarcaría as igrexas de San Xiao de Moraime, San Martiño de Ozón e San Pedro de Leis, discorrendo polo tramo do Camiño de Santiago ata San Martiño, e despois por estradas interiores ata o lugar de Leis.\nRuta do Cabo Touriñán\nDesde a Praia de Nemiña parte unha ruta que conduce ata o Cabo Touriñán, que é o punto máis occidental da España Peninsular. Polos arredores do Cabo atópanse os sendeiros dos pescadores, que permiten achegarse á bravura do Atlántico, gozar de fermosas postas de sol e comprender o significado das palabras "Costa da Morte".\nRecollemos aos peregrinos no Camiño ou en Muxía. A Prolongación Xacobea chega a estas terras, lugar ao que se achegaban os peregrinos medievais para coñecer o Fin do Mundo. A senda parte da Praza do Obradoiro, baixa pola Carballeira de San Lourenzo e atravesa os municipios de Ames, Negreira e Mazaricos. En Dumbría, concretamente no lugar de Hospital, bifúrcase cara a Fisterra e cara a Muxía. Os dous pobos únense á beira do Atlántico nun camiño bidireccional (unha etapa) que pasa polo Cabo de Fisterra, Duio, a praia de Rostro, Lires, Baosilveiro, Guisamonde, Morquintián, Monte Facho de Lourido, Xurarantes e o Santuario da Virxe da Barca en Muxía. Desde Hospital chégase a Muxía atravesando Dumbría, Trasufre, Senande, A Grixa de Villastose, Quintáns, San Martiño de Ozón, Moraime, San Roque, Chorente e a praia da Cruz. Máis información na web da Asociación Galega de Amigos do Camiño de Santiago.\nEn toda a zona hai outras rutas das que poden gozar as persoas aloxadas en casa de Trillo: Cabo Vilán-Cemiterio dos Ingleses, Mórdomo-Camelle e Monte Pindo, son algunhas das que recomendamos.


O PP de Viveiro solicita ao goberno local a recuperación do edificio Sociedade de Fabricantes, Conservas e Salazóns do Norte de Galicia\nPP de Lugo | 2020-09-16\nO Partido Popular de Viveiro solicita ao goberno local a recuperación do edificio Sociedade de Fabricantes, Conservas e Salazóns do Norte de Galicia. Así se expresa na moción que veñen de rexistrar, e que será debatida no Pleno que a Corporación celebrará este mes.\nCon estes argumentos, diríxense ao goberno local. Neste senso, o acordo que plantexan inclúe dous puntos moi concretos. Son os seguintes:\n- Que o equipo de goberno faga as xestións necesarias para poder adquirir o local, mediante compra ou cesión, e rehabilitado para uso e desfrute da veciñanza a través das asociacións deportivas ou culturais do pobo de Celeiro.\n- En caso de que a compra ou cesión non fose posible, que o Concello inste aos seus propietarios á reparación e conservación polo menos da fachada para dar a imaxe que merece o pobo.


A crítica literaria é, na actualidade, esa pantasma ineludible, que ningúen entende nin é quen de definir, unha práctica ameazada polas transformacións sociais, pola perda de prestixio e as sospeitas de instrumentalización.\nTradicionalmente existen dous tipos de crítica. Dun lado, temos o exercício académico de análise de textos, debedor da Teoría da Literatura, fillo dos estudos estilísticos, que foi sacudido polo post-estruturalismo, polo marxismo e os estudos culturais. Esta crítica académica - que tamén esta sometida aos vaivéns ideolóxicos e aos cambios de marco teórico - pouco ten que ver co segundo tipo de crítica, a recensión literaria de prensa, aquela publicada nos suplementos culturais, que, dun tempo para acó se ve dramáticamente lastrada pola súa falta de seriedade. Fronte a estas dúas prácticas, a académica e a xornalística, exploraremos a alternativa prometedora dunha crítica máis profunda, ambiciosa teóricamente, e independente, exercida por profesionais alleos aos medios tradicionais, a través de blogs persoais, que propoñen unha maneira distinta de ler literatura e valorala.\nEste obradoiro pretende proporcionar un marco teórico que poida servir de axuda a aqueles que queiran entender como lectores o procedemento crítico e valoralo, así como entender as relacións entre crítica, ideoloxía, manipulación e política.\nTamén o obradoiro pode servir como introdución á investigación, no eido literario ou noutros, e a todos aqueles que queiran emprender algunha actividade crítica, no seo da Academia, ou de maneira independente.\nA información completa do obradoiro de crítica pode descargarse a través de este enlace: ObradoiroCritica.pdf\nDescargar ficha de inscrición: Ficha_inscrición


O alcalde de Vigo, Abel Caballero, informou esta martes en rolda de presa de que máis de 1.400 persoas foron atendidas no Concello nos dos últimos días en relación ao Ingreso Mínimo Vital. “O Concello é a día de hoxe a única administración con porta de entrada presencial en Vigo, nin INSS nin Xunta, nin ningunha outra institución están atendendo de forma presencial, porque queremos estar desde o primeiro día apoiando á xente que o quere solicitar”, sinalou o rexedor.\nO goberno de Vigo dispón dun espazo habilitado específico na lonxa municipal con dous puntos de información, asesoramento e rexistro das peticións. A atención préstase con cita previa, que pode ser obtida a través da web do Concello ou do teléfono 010. Tamén é posible rexistrar a solicitude por medios telemáticos.\nA previsión municipal é ampliar o número de espazos da cidade onte informarse e presentar as solicitudes ao Ingreso Mínimo Vital e dispoñer dun total de catorce puntos para asesorar a quen o precise. Desde o pasado venres, a web municipal conta cun apartado específico no que se pode obter toda a información sobre esta prestación: folleto informativo, impresos de solicitude, cita previa, unha guía de tramitación e a normativa, entre outros datos.\nNo relativo ás axudas de emerxencia, o alcalde explicou que desde o inicio do estado de alarma a mediados de marzo o Concello de Vigo xa concedeu un total de 8.404 axudas por un importe total de 1.080.811,74 euros.


Inicio » Blog » Noticias » Cómo participar no Outono Gastronómico 2015\n1 Jul, 2015 en Noticias Etiquetado Galicia / outono gastronómico / Turismo Rural\nComo ben sabedes, por esta época, chegan as bases de participación e as fichas de inscripción para o “Outono Gastronómico”, que neste 2015 xa fará a súa novena edición para os establecementos con categoría de turismo rural de Galicia.\nAs modalidades para participar varían dependendo de se tes autorización de Restaurante. As opcións serían:\nMenú Outono Gastronómico = 30€ / pax\nPaquete Outono Gastronómico = 120€ / 2 pax\nFin de Semana Gastronómico = 200€ / 2 pax\nFin de Semana familiar (con 1 neno) = 260€ / 3 pax\nFin de Semana familiar (con 2 nenos) = 300€ / 4 pax\nAs condicións de cada paquete detállanse a continuación:\nO “Menú Outono Gastronómico”. Será libre e deberá contar cun entrante, un primeiro prato, un segundo prato, pan, sobremesa, café ou infusións e bebida. A bebida levará incluído algún viño galego con Denominación de Orixe a determinar por cada unha das casas. A calidade do menú será axeitada ao prezo a percibir polo mesmo, que será de 30 €/persoa. Os clientes poderán optar por consumir o “menú outono gastronómico” durante o xantar ou a cea. Para ofrecer esta modalidade “menú outono gastronómico” deberase ter servizo autorizado de restaurante. Os menús deberán cociñarse e servirse na propia casa rural, respectar a composición dos mesmos e acompañarse dun viño galego con Denominación de Orixe. A elección da marca comercial é libre.\nO “Paquete Outono Gastronómico” consistirá en: cuarto dobre ou cuarto de uso individual (unha noite) + almorzos (un día) + menús “outono gastronómico” (un día), cobrándose 120 € para dúas persoas en cuarto dobre e 80 € para unha persoa en cuarto de uso individual\nA “fin de semana outono gastronómico” consistirá en: cuarto dobre ou cuarto de uso individual (dúas noites) + almorzos (dous días) + menús “outono gastronómico” (dous días), cobrándose 200 € para dúas persoas en cuarto dobre e 140 € para unha persoa en cuarto de uso individual.\nA “fin de semana familiar 1 neno ” consistirá en: cuarto dobre con cama supletoria (dúas noites) + almorzos (dous días) + menús “outono gastronómico” (dous días) + “menús infantís” (dous días), cobrándose 260 € para tres persoas, dous adultos e un neno.\nA “fin de semana familiar 2 nenos ” consistirá en: 2 cuartos dobres (dúas noites) + almorzos (dous días) + menús “outono gastronómico” (dous días) + “menús infantís” (dous días), cobrándose 300 € para catro persoas, dous adultos e dous nenos.\nTodas as modalidades ofreceranse durante as fins de semana comprendidas entre o 11 de setembro e o 13 de decembro de 2015 (venres, sábados ou domingos). Excluiranse as datas do 30 e 31 de outubro e 1 de novembro así como do 4 ao 6 de decembro, para non prexudicar as pontes de Tódolos Santos e da Constitución.\nOs “menús infantís” serán libres, procurando en todo caso axeitalos ás peticións dos clientes.\nTódolos prezos son con I.V.E. incluído.\nHaberá que enviar a ficha de participación asinada e antes da data límite do mércores 15 de xullo de 2015.\nDeberanse respectar as datas oficiais da campaña ofrecendo sempre durante as mesmas os produtos do Outono Gastronómico. Se o seu establecemento non desexa realizar ese servizo nalgunha das datas comprendidas dentro da campaña, non se poderá anotar na mesma.\nNon se poderán cobrar prezos diferentes aos comprometidos na campaña, nin alterar unilateralmente ningún dos compromisos adquiridos.\nSe queres participar podes solicitarnos directamente a Ficha de Inscripción por email.\n← Programa de formación SICTED\nSalón Náutico GRAN PAVOIS →